題三高祠
作者：楊友夔
朝代：宋

paragraphs: 長橋度已盡，有亭枕江湄。
常時閉其門，爲問居者誰。
范蠡其明哲，功成學鴟夷。
煙波五湖上，風月一西施。
張翰輕紱冕，歸及鱸魚時。
生前一杯足，何以身後爲。
魯望棲甫里，有田常若饑。
不應州縣辟，鬰此胸中奇。
並爲吳越人，名與日月垂。
相去二千載，今乃同一祠。
壁間面如生，凜然人在茲。
我本江海客，一焉起遐思。
死者不可作，來者詎可期。
手持一釣竿，浩歌孰從之。